CELEX: 32016R0879
Language: ro
Date: 2016-06-02 00:00:00
Title: Regulamentul de punere în aplicare (UE) 2016/879 al Comisiei din 2 iunie 2016 de stabilire, în temeiul Regulamentului (UE) nr. 517/2014 al Parlamentului European și al Consiliului, a modalităților legate de declarația de conformitate la introducerea pe piață a echipamentelor de refrigerare, de climatizare și a pompelor de căldură încărcate cu hidrofluorcarburi și de verificare a acesteia de către un auditor independent (Text cu relevanță pentru SEE)

3.6.2016   
            
            
               RO
            
            
               Jurnalul Oficial al Uniunii Europene
            
            
               L 146/1
            
         REGULAMENTUL DE PUNERE ÎN APLICARE (UE) 2016/879 AL COMISIEI
   din 2 iunie 2016
   de stabilire, în temeiul Regulamentului (UE) nr. 517/2014 al Parlamentului European și al Consiliului, a modalităților legate de declarația de conformitate la introducerea pe piață a echipamentelor de refrigerare, de climatizare și a pompelor de căldură încărcate cu hidrofluorcarburi și de verificare a acesteia de către un auditor independent
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 517/2014 al Parlamentului European și al Consiliului din 16 aprilie 2014 privind gazele fluorurate cu efect de seră și de abrogare a Regulamentului (CE) nr. 842/2006 (1), în special articolul 14 alineatul (4),
   întrucât:
   
               (1)
            
            
               Articolul 14 alineatul (2) din Regulamentul (UE) nr. 517/2014 permite introducerea pe piață a echipamentelor de refrigerare, de climatizare și a pompelor de căldură încărcate cu hidrofluorcarburi, dacă hidrofluorcarburile conținute în echipamente sunt contabilizate în sistemul de cote menționat la capitolul IV din regulamentul respectiv. La introducerea pe piață a echipamentelor preîncărcate, producătorii și importatorii de echipamente trebuie să documenteze respectarea acestei cerințe și să întocmească o declarație de conformitate în acest sens.
            
         
               (2)
            
            
               La întocmirea declarațiilor de conformitate și a documentației este necesar să se ofere diferite opțiuni în funcție de diversele modalități de asigurare a respectării cerinței aflate la dispoziția producătorului și importatorilor. Aceste opțiuni se referă la introducerea pe piață a echipamentelor încărcate cu hidrofluorcarburi care fac obiectul unei autorizații în temeiul articolului 18 alineatul (2) din Regulamentul (UE) nr. 517/2014, a echipamentelor încărcate cu hidrofluorcarburi care au fost introduse pe piață anterior în vrac și care ulterior au fost reexportate și încărcate în echipamente în afara Uniunii, precum și a echipamentelor încărcate cu hidrofluorcarburi în Uniune. Importatorii și producătorii trebuie să furnizeze diferite tipuri de documente care reflectă tipurile diferite de activități desfășurate de către aceste întreprinderi.
            
         
               (3)
            
            
               Pentru a se asigura credibilitatea declarațiilor de conformitate care se bazează pe autorizațiile acordate în temeiul articolului 18 alineatul (2) din Regulamentul (UE) nr. 517/2014, este important să se asigure trasabilitatea autorizațiilor respective. În acest sens, aceste autorizații ar trebui înregistrate în mod corespunzător în registrul întocmit în temeiul articolului 17 din regulamentul menționat.
            
         
               (4)
            
            
               Pentru a oferi orientări pentru verificarea de către terți a declarației de conformitate și a documentației aferente solicitate în conformitate cu articolul 14 alineatul (2) din Regulamentul (UE) nr. 517/2014, ar trebui stabilit domeniul de aplicare al acestei verificări, precum și modalitățile de prezentare a documentelor de verificare.
            
         
               (5)
            
            
               Din motive de coerență, este necesar ca dispozițiile relevante prevăzute în prezentul regulament și dispozițiile relevante prevăzute în Regulamentul (UE) nr. 517/2014 să se aplice de la aceeași dată.
            
         
               (6)
            
            
               Măsurile prevăzute în prezentul regulament sunt conforme cu avizul comitetului instituit prin articolul 24 din Regulamentul (UE) nr. 517/2014,
            
         ADOPTĂ PREZENTUL REGULAMENT:
   Articolul 1
   Declarația de conformitate
   (1)   Importatorii și producătorii de echipamente de refrigerare, de climatizare și de pompe de căldură încărcate cu hidrofluorcarburi (denumite în continuare „echipamente”) întocmesc declarația de conformitate menționată la articolul 14 din Regulamentul (UE) nr. 517/2014 utilizând modelul prevăzut în anexa I la prezentul regulament. Declarația de conformitate este semnată de un reprezentant legal al producătorului sau al importatorului de echipamente.
   (2)   În cazul în care importă echipamentele menționate la articolul 1, importatorul se asigură că o copie a declarației de conformitate este pusă la dispoziția autorităților vamale în momentul depunerii declarației vamale legate de punerea în liberă circulație în Uniune.
   (3)   O declarație de conformitate se poate referi la o autorizație menționată la articolul 18 din Regulamentul (UE) nr. 517/2014 numai dacă autorizația este înregistrată în mod corespunzător în registrul întocmit în temeiul articolului 17 din regulamentul respectiv.
   Articolul 2
   Documentație
   (1)   Pentru introducerea pe piață, producătorii de echipamente încărcate cu hidrofluorcarburi în Uniune păstrează următoarea documentație menționată la articolul 14 din Regulamentul (UE) nr. 517/2014:
   
               (a)
            
            
               declarația de conformitate;
            
         
               (b)
            
            
               o listă în care sunt precizate echipamentele, tipul și cantitatea totală în kilograme pe tip de hidrofluorcarburi conținute în echipamente; această listă nu este obligatorie dacă producătorul poate demonstra că hidrofluorcarburile conținute în echipamente au fost introduse pe piață înainte de a fi încărcate;
            
         
               (c)
            
            
               în cazul în care hidrofluorcarburile au fost furnizate de o altă întreprindere în Uniune, bonul de livrare sau factura pentru hidrofluorcarburile corespunzătoare care au fost introduse anterior pe piață în Uniune;
            
         
               (d)
            
            
               în cazul în care hidrofluorcarburile conținute în echipamente sunt importate și puse în liberă circulație în Uniune de producătorul de echipamente înainte de încărcarea echipamentelor, documentele vamale relevante din care să reiasă că respectiva cantitate de hidrofluorcarburi conținute în echipamente a fost pusă în liberă circulație în Uniune;
            
         
               (e)
            
            
               în cazul în care hidrofluorcarburile conținute în echipamente sunt importate de către producător, dar nu sunt puse în liberă circulație în Uniune înainte de încărcarea echipamentelor, dovada că procedurile vamale relevante pentru punerea în liberă circulație a cantităților relevante de hidrofluorcarburi sunt respectate atunci când echipamentele sunt introduse pe piață;
            
         
               (f)
            
            
               în cazul în care hidrofluorcarburile conținute în echipamente sunt fabricate de producătorul de echipamente și încărcate în echipamentele acestuia în Uniune, un document care să indice cantitatea de hidrofluorcarburi conținute în echipamente.
            
         (2)   Importatorii de echipamente păstrează următoarea documentație, menționată la articolul 14 din Regulamentul (UE) nr. 517/2014, pentru toate echipamentele care fac obiectul unei declarații vamale de punere în liberă circulație în Uniune:
   
               (a)
            
            
               declarația de conformitate;
            
         
               (b)
            
            
               o listă în care sunt precizate echipamentele puse în liberă circulație și care conține următoarele informații:
               
                           (i)
                        
                        
                           informații privind modelul;
                        
                     
                           (ii)
                        
                        
                           numărul de unități din fiecare model;
                        
                     
                           (iii)
                        
                        
                           identificarea tipului de hidrofluorcarburi conținute în fiecare model;
                        
                     
                           (iv)
                        
                        
                           cantitatea de hidrofluorcarburi din fiecare unitate, rotunjită la cel mai apropiat gram;
                        
                     
                           (v)
                        
                        
                           cantitatea totală de hidrofluorcarburi exprimată în kilograme și în tone de CO2 echivalent;
                        
                     
         
               (c)
            
            
               declarația vamală aferentă punerii în liberă circulație a echipamentelor în Uniune;
            
         
               (d)
            
            
               în cazul în care hidrofluorcarburile conținute în echipamente au fost introduse pe piață în Uniune și ulterior au fost exportate și încărcate în echipamentele respective în afara Uniunii, un bon de livrare sau o factură, precum și o declarație din partea întreprinderii care a introdus hidrofluorcarburile pe piață, în care să se precizeze că respectiva cantitate de hidrofluorcarburi a fost sau va fi declarată ca fiind introdusă pe piață în Uniune și că aceasta nu a fost și nu va fi declarată ca fiind furnizată direct pentru export în sensul articolului 15 alineatul (2) litera (c) din Regulamentul (UE) nr. 517/2014, în temeiul articolului 19 din Regulamentul (UE) nr. 517/2014 și al secțiunii 5C din anexa la Regulamentul de punere în aplicare (UE) nr. 1191/2014 al Comisiei (2).
            
         Articolul 3
   Verificare
   (1)   Auditorul independent menționat la articolul 14 alineatul (2) al doilea paragraf din Regulamentul (UE) nr. 517/2014 verifică următoarea documentație și declarația (declarațiile) de conformitate ale importatorului de echipamente:
   
               (a)
            
            
               coerența declarației (declarațiilor) de conformitate și a documentelor aferente cu rapoartele prezentate în temeiul articolului 19 din Regulamentul (UE) nr. 517/2014 și al secțiunilor 11, 12 și 13 din anexa la Regulamentul de punere în aplicare (UE) nr. 1191/2014;
            
         
               (b)
            
            
               exactitatea și caracterul complet ale informațiilor cuprinse în declarațiile de conformitate și în documentele aferente, pe baza evidențelor ținute de întreprindere cu privire la tranzacțiile relevante;
            
         
               (c)
            
            
               în cazul în care un importator de echipamente face trimitere la o autorizație eliberată în conformitate cu articolul 18 alineatul (2) din Regulamentul (UE) nr. 517/2014, disponibilitatea unui număr suficient de autorizații prin compararea datelor din registrul menționat la articolul 17 din Regulamentul (UE) nr. 517/2014 cu documentele care atestă introducerea pe piață;
            
         
               (d)
            
            
               în cazul în care hidrofluorcarburile conținute în echipamente au fost introduse pe piață în Uniune și ulterior au fost exportate și încărcate în echipamentele respective în afara Uniunii, existența unei declarații a întreprinderii care introduce hidrofluorcarburile pe piață în conformitate cu articolul 2 alineatul (2) litera (d), care acoperă cantitățile în cauză.
            
         (2)   Auditorul independent eliberează un document de verificare ce conține constatările sale în urma verificării efectuate în conformitate cu alineatul (1). Documentul include o declarație privind nivelul de exactitate al documentației și al declarațiilor relevante.
   Articolul 4
   Prezentarea documentelor de verificare
   Importatorul de echipamente prezintă documentul de verificare menționat la articolul 3 alineatul (2) din prezentul regulament, utilizând instrumentul de raportare pus la dispoziție în temeiul articolului 1 din Regulamentul de punere în aplicare (UE) nr. 1191/2014, până la data de 31 martie a fiecărui an pentru anul calendaristic precedent și indică în instrument constatările auditorului privind nivelul de exactitate al documentației și al declarațiilor relevante.
   Articolul 5
   Intrare în vigoare și aplicare
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   Cu toate acestea, articolele 1 și 2 se aplică de la 1 ianuarie 2017, iar articolele 3 și 4 se aplică de la 1 ianuarie 2018.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 2 iunie 2016.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 150, 20.5.2014, p. 195.
   
      (2)  Regulamentul de punere în aplicare (UE) nr. 1191/2014 al Comisiei din 30 octombrie 2014 de stabilire a formatului și mijloacelor de prezentare a raportului menționat la articolul 19 din Regulamentul (UE) nr. 517/2014 al Parlamentului European și al Consiliului privind gazele fluorurate cu efect de seră (JO L 318, 5.11.2014, p. 5).
   
      ANEXĂ
      
         Declarație de conformitate cu articolul 14 din Regulamentul (UE) nr. 517/2014 al Parlamentului European și al Consiliului
          (1)
      
      Prin prezenta, [a se insera denumirea întreprinderii, numărul TVA și, în cazul importatorilor de echipamente, a se insera numărul de înregistrare pe Portalul privind gazele fluorurate cu efect de seră] declară pe proprie răspundere că, la introducerea pe piață a echipamentelor preîncărcate, pe care le importă în Uniune sau le produce în Uniune, hidrofluorcarburile conținute în echipamente sunt contabilizate în sistemul de cote menționat la capitolul IV din Regulamentul (UE) nr. 517/2014, având în vedere că:
      
         [a se bifa opțiunea relevantă (opțiunile relevante); acoperirea prin sistemul de cote se realizează printr-una sau mai multe dintre opțiunile de mai jos]
      
      
                  ☐ A.
               
               
                  întreprinderea deține autorizația eliberată (autorizațiile eliberate) în conformitate cu articolul 18 alineatul (2) din Regulamentul (UE) nr. 517/2014, care este înregistrată (sunt înregistrate) în registrul menționat la articolul 17 din regulamentul respectiv, la momentul punerii în liberă circulație, pentru a folosi cota unui producător sau a unui importator de hidrofluorcarburi care face obiectul articolului 15 din Regulamentul (UE) nr. 517/2014 pentru cantitatea de hidrofluorcarburi conținută în echipamente.
               
            
                  ☐ B.
               
               
                  
                     [numai pentru importatorii de echipamente]hidrofluorcarburile conținute în echipamente au fost introduse pe piață în Uniune și ulterior au fost exportate și încărcate în echipamentele respective în afara Uniunii, iar întreprinderea care a introdus hidrofluorcarburile pe piață a dat o declarație în care precizează că respectiva cantitate de hidrofluorcarburi a fost sau va fi declarată ca fiind introdusă pe piață în Uniune și că aceasta nu a fost și nu va fi declarată ca fiind furnizată direct pentru export în sensul articolului 15 alineatul (2) litera (c) din Regulamentul (UE) nr. 517/2014, în temeiul articolului 19 din Regulamentul (UE) nr. 517/2014 și al secțiunii 5C din anexa la Regulamentul de punere în aplicare (UE) nr. 1191/2014 al Comisiei (2).
               
            
                  ☐ C.
               
               
                  
                     [numai pentru echipamentele produse în Uniune] hidrofluorcarburile încărcate în echipamente au fost introduse pe piață de către producător sau importator de hidrofluorcarburi care face obiectul articolului 15 din Regulamentul (UE) nr. 517/2014.
               
            
         [numele și funcția reprezentantului legal]
      
      
         [semnătura reprezentantului legal]
      
      
         [data]
      
      
         (1)  Regulamentul (UE) nr. 517/2014 al Parlamentului European și al Consiliului din 16 aprilie 2014 privind gazele fluorurate cu efect de seră și de abrogare a Regulamentului (CE) nr. 842/2006 (JO L 150, 20.5.2014, p. 195).
      
         (2)  Regulamentul de punere în aplicare (UE) nr. 1191/2014 al Comisiei din 30 octombrie 2014 de stabilire a formatului și mijloacelor de prezentare a raportului menționat la articolul 19 din Regulamentul (UE) nr. 517/2014 al Parlamentului European și al Consiliului privind gazele fluorurate cu efect de seră (JO L 318, 5.11.2014, p. 5).